[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 27.1.2005

KOM(2005) 18 endelig

Forslag til

RÅDETS AFGØRELSE

om forlængelse af perioden for anvendelse af foranstaltningerne i afgørelse 2002/148/EF om afslutning af konsultationerne med Zimbabwe i henhold til artikel 96 i AVS-EF-partnerskabsaftalen

(forelagt af Kommissionen)

BEGRUNDELSE

1. Den 18. februar 2002 besluttede Rådet at træffe "relevante foranstaltninger" over for Zimbabwe[1] efter afslutningen af konklusionen fra konsultationerne i henhold til artikel 96 i AVS-EF-partnerskabsaftalen[2]. Foranstaltningerne omfattede suspension af finansiering af budgetstøtte og støtte til projekter samt suspension af undertegnelsen af det nationale vejledende program under 9. EUF, men de berørte udtrykkeligt ikke bidrag til operationer af humanitær art og projekter, der består i direkte støtte til befolkningen, især i sociale sektorer, demokratisering, respekt for menneskerettighederne og retsstaten. Foranstaltningerne omfatter ligeledes suspension af artikel 12 i bilag 2 til AVS-EF-partnerskabsaftalen vedrørende løbende betalinger og kapitalbevægelser, i det omfang det var nødvendigt for anvendelsen af yderligere restriktive foranstaltninger, især indefrysning af pengemidler.

2. Begrundelsen for at indføre disse foranstaltninger var de alvorlige krænkelser af menneskerettigheder og af meningsfrihed og foreningsfrihed samt retten til at deltage i fredelige forsamlinger. En mere umiddelbar begrundelse var den zimbabwiske regerings forsøg på at forhindre frie og retfærdige valg, hvilket især viste sig ved, at den nægtede at give adgang til internationale valgobservatører og medier.

3. I henhold til artikel 2, stk. 3, i afgørelsen af 18. februar 2002 gælder foranstaltningerne i 12 måneder. Ifølge den samme bestemmelse ophæves foranstaltningerne, så snart forholdene er sådan, at menneskerettighederne, de demokratiske principper og retsstatsprincippet overholdes.

4. I betragtning af at de væsentlige elementer, der henvises til i artikel 9 i AVS-EF-partnerskabsaftalen fortsat blev krænket af Zimbabwes regering, og at forholdene i landet ikke var sådan, at menneskerettighederne, de demokratiske principper og retsstatsprincippet blev overholdt, besluttede Rådet ved to lejligheder, den 18. februar 2003[3] og den 19. februar 2004[4], at forlænge anvendelsen af de relevante foranstaltninger over for Zimbabwe hver gang med yderligere 12 måneder, henholdsvis til den 20. februar 2004 og den 20. februar 2005.

5. Siden februar 2004 har der ikke været nogen fremskridt på de fem områder, der blev identificeret under konsultationerne i henhold til artikel 96, og ingen tilsagn fra Zimbabwes regering om at rette op på situationen eller vilje til at acceptere ”benchmarks” for de ovennævnte fem kerneområder, som kunne være udgangspunkt for en konstruktiv dialog og benyttes til at måle fremskridt. Tværtimod fortsætter den nuværende situation i Zimbabwe med at være til stor bekymring og adskillige rapporter fra missionslederne[5] i Harare har givet detaljerede oplysninger om den uændrede situation og endda forværringer på nogle områder.

6. Udløbet af den indeværende anvendelsesperiode sker kun en måned før det kommende parlamentsvalg[6]. Det vil derfor være berettiget at udsætte vedtagelsen af en holdning hertil fra EU’s side til efter valget. Med en udsættelse vil der blive tid til at revidere EU’s holdning på baggrund af en dybtgående vurdering af situationen efter valget, og det vil kunne føre til en genåbning af konsultationerne med Zimbabwes regering, hvis forholdene kræver det.

7. I lyset af at der ingen fremskridt er gjort og intet tilsagn er givet fra den zimbabwiske regerings side, vil det være berettiget med en forlængelse på yderligere tolv måneder, ligesom ved de tidligere afgørelser i 2003 og 2004. I lyset af parlamentsvalget foreslås det imidlertid, at anvendelsen af Rådets afgørelse forlænges for en yderligere periode indtil den 31. juli 2005. Da den foreslåede afgørelse kun vedrører en forlængelse i tid af de nuværende relevante foranstaltninger uden nogen ændring af indholdet, er det ikke nødvendigt at genåbne konsultationerne med Republikken Zimbabwe i henhold til artikel 96 i AVS-EF-partnerskabsaftalen.

8. Afgørelsen skal løbende tages op til nyvurdering, og foranstaltningerne bør ophæves, når forholdene er sådan, at menneskerettighederne, de demokratiske principper og retsstatsprincippet overholdes.

Forslag til

RÅDETS AFGØRELSE

om forlængelse af perioden for anvendelse af foranstaltningerne i afgørelse 2002/148/EF om afslutning af konsultationerne med Zimbabwe i henhold til artikel 96 i AVS-EF-partnerskabsaftalen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 300, stk. 2, andet afsnit,

under henvisning til den interne aftale om de foranstaltninger, der skal træffes, og de procedurer, der skal følges, ved gennemførelse af AVS-EF-partnerskabsaftalen, undertegnet i Cotonou den 23. juni 2000[7], som er bragt i midlertidig anvendelse ved afgørelse 2000/771/EF truffet af repræsentanterne for medlemsstaternes regeringer den 18. september 2000[8], særlig artikel 3,

under henvisning til forslag fra Kommissionen, og

ud fra følgende betragtninger:

(1) Ved Rådets afgørelse 2002/148/EF[9] blev konsultationerne med Zimbabwe i henhold til artikel 96, stk. 2, litra c), i AVS-EF-partnerskabsaftalen afsluttet, og der blev truffet relevante foranstaltninger som angivet i bilaget til afgørelsen.

(2) Ved afgørelse 2004/157/EF[10] blev anvendelsen af de foranstaltninger, der henvises til i artikel 2 i afgørelse 2002/148/EF , og som blev forlænget til den 20. februar 2004 ved artikel 1 i afgørelse 2003/112/EF[11], forlænget for yderligere 12 måneder. Ifølge artikel 1 i afgørelse 2004/157/EF ophører foranstaltningerne med at gælde den 20. februar 2005.

(3) De væsentlige elementer, der er omhandlet i artikel 9 i AVS-EF-partnerskabsaftalen, krænkes fortsat af Zimbabwes regering, og de nuværende forhold i Zimbabwe er ikke sådan, at menneskerettighederne, de demokratiske principper og retsstatsprincippet overholdes.

(4) Derfor bør perioden for anvendelse af disse foranstaltninger forlænges -

TRUFFET FØLGENDE AFGØRELSE:

Artikel 1

Anvendelsen af de foranstaltninger, der henvises til i artikel 2 i afgørelse 2002/148/EF, og som blev forlænget indtil den 20. februar 2004 ved artikel 1 i afgørelse 2003/112/EF og indtil den 20. februar 2005 ved artikel 1 i afgørelse 2004/157/EF, forlænges indtil den 31. juli 2005. Der bliver jævnligt ført tilsyn hermed.

Skrivelsen i bilaget til denne afgørelse stiles til Zimbabwes præsident.

Artikel 2

Denne afgørelse træder i kraft på dagen for offentliggørelsen i Den Europæiske Unions Tidende .

Udfærdiget i Bruxelles, den

På Rådets vegne

Formand

BILAG

Bruxelles, den

SKRIVELSE TIL ZIMBABWES PRÆSIDENT

Den Europæiske Union tillægger bestemmelserne i artikel 9 i AVS-EF-partnerskabsaftalen den allerstørste betydning. Som væsentlige elementer i partnerskabsaftalen danner respekten for menneskerettighederne, de demokratiske institutioner og retsstaten grundlaget for vore indbyrdes forbindelser.

Ved skrivelse af 19. februar 2002 underrettede Den Europæiske Union Dem om sin beslutning om at afslutte konsultationerne i henhold til artikel 96 i AVS-EF-partnerskabsaftalen og træffe visse ”relevante foranstaltninger” som omhandlet i artikel 96, stk. 2, litra c), i nævnte aftale.

Ved skrivelse af 19. februar 2003 og 19. februar 2004 underrettede Den Europæiske Union Dem om sin beslutning om ikke at ophæve anvendelsen af de "relevante foranstaltninger” og om at forlænge anvendelsesperioden indtil henholdsvis den 20. februar 2004 og den 20. februar 2005.

Den Europæiske Union finder nu efter 12 måneder, at de demokratiske principper stadig ikke overholdes i Zimbabwe, og at Zimbabwes regering ikke har opnået nogen fremskridt på de fem områder, der er anført i Rådets afgørelse af 18. februar 2002 (standsning af politisk motiverede voldshandlinger, frie og retfærdige valg, mediefrihed, domstolenes uafhængighed samt indstilling af ulovlige besættelser).

På baggrund af ovenstående finder Den Europæiske Union ikke, at de relevante foranstaltninger kan ophæves, og har besluttet at forlænge anvendelsesperioden for foranstaltningerne indtil efter parlamentsvalget, der er planlagt til marts 2005.

Den Europæiske Union vil gerne understrege, at den tillægger den største betydning, at der bliver afholdt frie og retfærdige parlamentsvalg, og håber derfor, at De og Deres regering vil gøre Deres bedste for at sikre valgforhold, der kan fremme afholdelse af frie og retfærdige valg. Det vil gøre det muligt at indlede en dialog på basis af AVS-EF-partnerskabsaftalen, som kan føre til ophævelse af suspensionen af undertegnelsen af det nationale vejledende program for Zimbabwe under 9. EUF, således at samarbejdsinstrumenterne kan genoptages fuldt ud snarest muligt.

Med venlig hilsen

På Kommissionens vegne På Rådets vegne

[1] Se Rådets afgørelse 2002/148/EF (EFT L50/64 af 21.02.2002). Rådet vedtog desuden (jf. Rådets konklusioner af 18. februar 2002) målrettede FUSP-sanktioner (Rådets fælles holdning 2002/145/FUSP og Rådets forordning (EF) nr. 310/2002 om visse restriktive foranstaltninger over for Zimbabwe; EFT L50/1-12).

[2] Konsultationerne i henhold til artikel 96 blev indledt for at nå til enighed om, hvilke foranstaltninger der skulle træffes af Zimbabwes regering for at rette op på situationen, især på fem områder; standsning af politisk motiverede voldshandlinger, opfordring i god tid til internationale partnere om at støtte og observere kommende valg samt ubegrænset adgang hertil, beskyttelse af mediefriheden, domstolenes uafhængighed og respekt for deres afgørelser samt indstilling af ulovlige ejendomsbesættelser

[3] EUT L 46 af 20.2.2003, s. 25.

[4] EUT L 50 af 20.2.2004, s. 60.

[5] Jf. Rapporten fra missionslederne af 25.5.2004 om den humanitære situation, rapporten fra missionslederne af 25.5.2004 om valg i Zimbabwe, rapporten fra missionslederne af 3.9.2004 om den holdning, som skal vedtages af EU i lyset af fremtidige begivenheder i Zimbabwe, og rapporten fra missionslederne af 2.12.2004 om Zimbabwes ngo-lov.

[6] Parlamentsvalget er planlagt til marts 2005, men det er ikke blevet udskrevet officielt endnu.

[7] EFT L 317 af 15.12.2000, s. 376.

[8] EFT L 317 af 15.12.2000, s. 375.

[9] EFT L 50 af 21.2.2002, s. 64.

[10] EUT L 50 af 20.2.2004, s. 60.

[11] EUT L 46 af 20.2.2003, s. 25.